《次栗夫韵答一夔招饮》
明代·王弼

闻君东篱把寒菊，对酒高歌霜满屋。
寻常闭门嗔索诗，此时下满皆神速。
想为悲秋发豪兴，十斗九空惊侍仆。
不然浩荡凌云句，岂是枯肠泥睟粥。
余时远客范阳西，土酝作酸那惯服。
廨舍冷落幸无花，若使见花增感触。
纷纷胥吏罗我前，纵有清吟谁采录。
兴来只据小胡床，仰视天际飞鸿逐。
今日归来眼始开，君有新诗盈卷轴。
况逢新条急卯酉，何得抽书清案牍。
我观官府束缚人，虽有良骥无逸足。
君于世事常超然，此意要是天下独。
垣西往事花底尊，何事犹烦致书促。
百年之内良可知，日月如梭走相续。
看我面如秋叶黄，愧君鬓似春条绿。
嗟我兹行亦跬步，节序何尝异风俗。
如君此诗极可赏，已自不及花前读。
世故相寻恒万端，正似河沙难计斛。
后来离别那可量，风尘悠悠恨川陆。
我今作戒非为花，十事九不如人欲。
古人嗜酒称酒圣，任渠嘲谤吾何辱。

作者简介：（?—1393）明初凤阳定远人，后徙临淮。善用双刀，号双刀王，有胆略。初结乡里，依山树栅自守。后归朱元璋，从破陈友谅、张士诚。洪武三年累功授大都督府佥事，世袭指挥使。十一年从沐英西征，封定远侯。后从傅友德取云南，随蓝玉出塞，战功皆著。二十六年召还赐死。